### NN 28/2017 (29.3.2017.), Presuda Visokog upravnog suda Republike Hrvatske broj: Usoz-125/16-5 od 28. veljače 2017.

VISOKI UPRAVNI SUD REPUBLIKE HRVATSKE

655

PRESUDA

Visoki upravni sud Republike Hrvatske u vijeću sastavljenom od sudaca toga suda mr. sc. Inge Vezmar Barlek predsjednice vijeća, Eveline Čolović Tomić, mr. sc. Ivice Kujundžića, Lidije Vukičević i Senke Orlić-Zaninović, članova vijeća, uz sudjelovanje više sudske savjetnice Marine Zagorec, zapisničarke, u postupku ocjene zakonitosti općeg akta pokrenutom po službenoj dužnosti, na sjednici održanoj 28. veljače 2017.

presudio je

Ukida se članak 69. Odluke o komunalnom redu Općine Fažana (Službene novine Istarske županije, broj: 4/04., 7/06., 1/07., 3/08., 6/08 – pročišćeni tekst, 5/10. i 3/15.).

Obrazloženje

Udruženje obrtnika Pula, Ceh graditeljstva podnijelo je ovom Sudu obavijest na temelju odredbe članka 83. stavka 2. Zakona o upravnim sporovima (»Narodne novine«, broj 20/10., 143/12., 152/14. i 94/16. – odluka Ustavnog suda Republike Hrvatske, dalje: ZUS), radi pokretanja po službenoj dužnosti ocjene zakonitosti članka 69. Odluke o komunalnom redu Općine Fažana (Službene novine Istarske županije, broj 4/04., 7/06., 1/07., 3/08., 6/08 – pročišćeni tekst, 5/10. i 3/15.), Odluke o zabrani i ograničavanju građevinskih radova za vrijeme turističke sezone Općine Medulin (Službene novine općine Medulin, broj 3/04. i 7/09.) i Odluke o privremenoj zabrani izvođenja radova na području Općine Ližnjan – Lisignano (Službene novine općine Ližnjan – Lisignano, broj 8/15.) navodeći kako su navedeni opći akti suprotni članku 132. Zakona o gradnji (»Narodne novine«, broj 153/13. – dalje: ZoG).

S obzirom na to da se obavijest građana odnosi na tri različita opća akta predmeti su razdvojeni tako da je u ovom predmetu razmatrana obavijest za pokretanje po službenoj dužnosti ocjene zakonitosti članka 69. Odluke o komunalnom redu Općine Fažana (Službene novine Istarske županije, broj: 4/04., 7/06., 1/07., 3/08., 6/08., 5/10. i 3/15. – dalje Odluka). O obavijesti građana u odnosu na Odluku o zabrani i ograničavanju građevinskih radova za vrijeme turističke sezone Općine Medulin (Službene novine Općine Medulin, broj: 3/04. i 7/09.) Sud je odlučio pod poslovnim brojem Usoz-128/16, a u odnosu na Odluku o privremenoj zabrani izvođenja radovi na području Opčine Ližnjan-Lisignano (Službene novine Općine Ližnjan – Lisignano, broj: 8/15.) u predmetu poslovni broj Usoz-129/16.

Općinsko vijeće Općine Fažana dostavilo je Sudu očitovanje na navode obavijesti u kojem navodi kako je odredba članka 69. Odluke i dalje na pravnoj snazi.

Prema ocjeni ovoga Suda predstavničko tijelo Općine Fažana je navedenom odredbom općeg akta prekoračilo Zakonom određene granice zbog čega je Sud ocijenio nezakonitom odredbu članka 69. Odluke.

Člankom 69. Odluke propisano je:

Na području Općine Fažana zabranjeno je u razdoblju do 15. lipnja do 15. rujna izvođenje bilo kakvih građevinskih radova.

Pod građevinskim radovima iz prethodnog stavka smatraju se:

– vanjski građevinski radovi – zemljani iskopi, rušenja, zidanje odnosno izrada konstruktivnih dijelova građevine, betoniranje, vanjsko žbukanje i gradnja ili rekonstrukcija krova i drugi slični radovi – sve neovisno od načina gradnje,

– unutarnji građevinski radovi – izrada podloga i pregrada, postavljanje svih vrsta instalacija, žbukanje i slično koji se izvode uz upotrebu ručnih alata i građevinskih strojeva,

– radovi iz članka 66. ove Odluke.

Zabrana izvođenja građevinskih radova iz stavka 1. i 2. ovog članka ne odnosi se na:

– građenje građevina odnosno radove navedenih u članku 86. Zakona o gradnji (»Narodne novine«, broj: 175/03. i 100/04.),

– osobito hitne slučajeve kada je neophodno izvesti radove radi otklanjanja kvara (havarije) koji mogu izazvati velike štete i neposrednu opasnost za živote ljudi i imovinu, na način opisan člankom 68. ove Odluke.

Odluka o komunalnom redu sa svim izmjenama i dopunama donesena je na temelju članka 16. stavka 1. Zakona o komunalnom gospodarstvu (»Narodne novine«, broj: 36/95., 109/95., 21/96., 70/97., 128/99., 57/00., 129/00., 59/01., 82/04., 110/04., 178/04., 38/09., 79/09., 153/09., 49/11., 84/11., 90/11., 144/12., 56/13., 94/13., 153/13. i 147/14. – dalje: ZKG) koji obvezuje predstavničko tijelo jedinice lokalne samouprave na donošenje odluke o komunalnom redu u cilju pobližeg uređenja odnosa u komunalnom gospodarstvu.

Prema odredbi članka 16. stavka 2. ZKG-a odlukom o komunalnom redu iz stavka 1. ovoga članka propisuju se naročito odredbe o: 1. uređenju naselja, 2. održavanju čistoće i čuvanju javnih površina, 3. korištenju javnih površina, 4. skupljanju, odvozu i postupanju sa skupljenim komunalnim otpadom, 5. uklanjanju snijega i leda, 6. uklanjanju protupravno postavljenih predmeta, 7. mjere za provođenje komunalnog reda i 8. kaznene odredbe.

Dakle, citirana odredba Odluke nije sukladna sa ZKG-om, jer određivanje privremene zabrane izvođenja radova i opseg te zabrane ne ulaze u doseg odredbi o komunalnom redu, već su za to mjerodavne odredbe posebnog materijalnog propisa kojim se uređuje građenje (članak 132. ZoG-a). Stoga je donositelj općeg akta prekoračio ZKG-om određene ovlasti kada je predmetna pitanja propisao Odlukom o komunalnom redu, zbog čega Sud članak 69. Odluke ocjenjuje nezakonitim.

S tim u vezi Sud smatra potrebnim napomenuti kako je određena pitanja koja mogu biti povezana s građenjem, a nisu obuhvaćena odredbom članka 132. ZoG-a i odnose se na komunalni red te stoga ulaze u doseg primjene članka 16. stavka 2. ZKG-a, moguće regulirati odlukom o komunalnom redu odnosno drugom odgovarajućom odlukom na temelju članka 19. stavka 1. podstavka 13. Zakona o lokalnoj i područnoj (regionalnoj) samoupravi (»Narodne novine«, broj: 19/13. – pročišćeni tekst i 137/15. – ispravak).

Zbog svega navedenog Sud je na temelju odredbe članka 86. stavka 3. ZUS-a presudio kao u izreci, a na temelju odredbe članka 86. stavka 4. ZUS-a ukinuta odredba prestaje važiti danom objave ove presude u »Narodnim novinama«.

Broj: Usoz-125/16-5

Zagreb, 28. veljače 2017.

Predsjednica vijeća
 mr. sc. Inga Vezmar Barlek, v. r.